ወደ ውጭ ሀገር የሚሄዱ ሰራተኞችን የመላክ ስራ ላይ መናበብ የለም
አዲስ አበባ፡- ሰራተኞችን ወደ ውጭ ሃገር ለመላክ በሚደረገው ስራ ላይ ከኢምግሬሽንና የዜግነት ጉዳዮች ኤጀንሲ ጋር ተናቦ መስራት ባለመቻሉ ወደ ውጭ የሚሄዱ ሰራተኞች ላይ እክል እየተፈጠረ መሆኑ ተገለፀ።በሰራተኛና ማህበራዊ ጉዳዮች ሚኒስቴር የውጭ አገራት የስራ ስምሪት የኤጀንሲ ፈቃድ መስጫ ቁጥጥር ዳይሬክተር አቶ እሸቱ ይጥና ለአዲስ ዘመን እንደተናገሩት፤ የውጭ አገራት የስራ ስምሪት ከተፈቀደ በኋላ ህጋዊነቱን ጠብቆ ሠራተኞች ወደ ተፈቀደላቸው አገር እየሄዱ ነው። ነገር ግን ሠራተኞችን ወደ ውጭ ሃገር ለመላክ በሚደረገው ሥራ ላይ ከኢምግሬሽንና የዜግነት  ጉዳዮች ኤጀንሲ ጋር ተናቦ መስራት ባለመቻሉ ወደ ውጭ ሃገር የሚሄዱ ሠራተኞች ላይ እክል እየተፈጠረ ይገኛል። ሠራተኛና ማህበራዊ ጉዳዮች ሚኒስቴር ወደ በህጋዊ መንገድ ወደ ውጭ ሃገር የሚሄዱ ዜጎችን ስም ዝርዝር ከነ ፓስፖርት ቁጥራቸው ለኢምግሬሽን ቢልክም ማጉላላቶች እየተስተዋሉ እንደሚገኙም ተናግረዋል። ሚኒስቴር መስሪያ ቤቱ ወደ ሳውዲ ዓረቢያ የሚልኩ 625 ኤጀንሲዎች፤ ወደ ኳታር 34 ኤጀንሲዎች፣ ወደ ጆርዳን 57 ኤጀንሲዎች እንዲሁም 20 ኤጀንሲዎች የተባበሩት ዓረብ ኢምሬት ለመላክ ፈቃድ መስጠቱን አመልክተዋል። እንደ አቶ እሸቱ ገለፃ፤ ከእነዚህም ውስጥ በሁለት አገር ላይ ፈቃድ ያወጡ ኤጀንሲዎች 32፣ በሦስት አገር ላይ ፈቃድ ያወጡ ኤጀንሲዎች ደግሞ አራት፣ በአራት አገር ላይ ፈቃድ ያወጣ አንድ ኤጀንሲ ሲሆን፤ ከአንድ በላይ አገራት ላይ ፈቃድ ያወጡ 37 ኤጀንሲዎች ናቸው። ፈቃድ ካወጡ ኤጀንሲዎች መካከል 320 ኤጀንሲዎች ወደ ሥራ ገብተዋል። እስካሁን ባለው እንቅስቃሴ ከሳውዲ ዓረቢያ የቪዛ ወረቀት ከመዘግየቱ ውጪ ሰራኞች በአግባቡ እየተጓጓዙ ናቸው።ህጋዊ መንገዶች ሲጠነክሩ ህገወጥ እየከሰመ ይሄዳል የሚሉት አቶ እሸቱ፤ በህገወጥ መንገድ የሚንቀሳቀሱ ደላሎች እስካሁን ድረስ ባለመጥፋታቸው የሚኒስትር መስሪያቤቱ ቲተር ደብዳቤ በማዘጋጀት እና ቢጫ ካርድ በማዘጋጀት ሰዎችን እያጭበረበሩ እንደሚገኙ ተናግረዋል። ይህንንም ለመከላከል በቅንጅት እየተሠራ እንደሚገኝም ገልጸዋል።አዲስ ዘመን ታህሳስ 13/2012መርድ ክፍሉ